**Nissan Wingroad** / **AD** on Nissanin vuodesta 1982 lähtien valmistama keskiluokan farmariauto. Nissan AD on tavarankuljetukseen tarkoitettu malli, kun taas Wingroad on paremmin varusteltu henkilöautoversio. Malleja on markkinoitu lukuisilla eri nimillä, ja esimerkiksi Euroopassa myyty Sunny N14 -mallin farmariversio on todellisuudessa uudelleennimetty AD (katso taulukko sivun lopussa).

Nissan AD VB11 (1982–1990)
--------------------------

Ensimmäisen sukupolven Nissan AD esiteltiin vuonna 1982, ja se perustui Sunny B11 -malliin, jonka farmariversio se oli. Autoa myytiin sekä kolmi- että viisiovisina korimalleina.

Moottoriksi oli valittavissa 1,3- (75 hv) ja 1,5-litraiset (85 hv) bensiinimoottorit sekä 1,7-litrainen (61 hv) diesel. Manuaalivaihteisto oli neli- tai viisivaihteinen ja suuremman bensiinimoottorin yhteyteen sai kolmiportaisen automaattivaihteiston.

Nissan AD Y10 (1990–1998)
-------------------------

Toisen sukupolven Nissan AD esiteltiin vuoden 1990 lopussa. Se oli Sunny B13 -mallin farmariversio, ja Euroopassa sitä myytiin Sunny N14:n farmarimallina. Alkuperäinen henkilöautoversio oli nimeltään **Sunny California**. Nissan AD:n rinnalle esiteltiin myös suurempi Nissan Avenir, jota myytiin Euroopassa Primeran farmarimallina.

Nissan Sunny California
Nissan Wingroad
Vuonna 1996 esiteltiin ensimmäinen **Nissan Wingroad**, joka oli AD:ta urheilullisemmin muotoiltu. Siinä oli 2,0-litrainen bensiinimoottori. Tätä mallia myytiin myös nimillä **Mazda Familia** ja **Subaru Leone**.

Mazda Familia Wagon
Nissan AD Max
Kaksi muuta AD:n hyötyajoneuvoversiota olivat korotetulla takaosalla varustettu **AD Max** ja Thaimaassa valmistettu ja myyty lava-automalli **Nissan NV**.

Nissan NV

Nissan AD Y11 (1999–2008)
-------------------------

Kolmannen sukupolven AD tuli markkinoille vuonna 1999. Se perustuu tekniikaltaan Sunny B15 -malliin, mutta on ulkoapäin erinäköinen. Sisusta on kuitenkin sama kuin Sunnyssa. Mallia myytiin jälleen myös **Mazda Familia** -nimisenä.

Nissan Wingroad
AD:n moottorivaihtoehtoina olivat 1,3-, 1,5- ja 1,8-litraiset bensiinimoottorit sekä 2,2-litrainen diesel. Wingroadin sai puolestaan 1,5-, 1,8- ja 2,0-litraisilla bensiinimoottoreilla. 1,8-litraisen moottorin yhteydessä oli aina neliveto sekä AD- että Wingroad-malleissa.

Mazda Familia
Facelift-mallin Nissan Wingroad Y11.
Nissan Wingroad sai vuoden 2001 lopussa kasvojenkohotuksen, jossa se sai sulavalinjaisemman etupään ilmeen ja uudistetun sisustan.

Nissan AD Y12 (2005–)
---------------------

Neljäs ja uusin AD-sukupolvi tuli myyntiin vuonna 2005, mutta vanhempi Y11-malli pysyi sen rinnalla vuoteen 2008 saakka. AD Y12 jakaa suuren osan tekniikastaan Tiida-, Note- ja Livina-mallien kanssa. Autoa myydään myös nimillä **Mazda Familia** ja **Mitsubishi Lancer Cargo**.

Mazda Familia
Mitsubishi Lancer Cargo
Nissan Wingroad

Mallien vastineet Euroopassa
----------------------------

| Malli | Myyty Euroopassa | Nimi Euroopassa | Huomioita |
| --- | --- | --- | --- |
| VB11 | kyllä | Datsun Sunny |  |
| Y10 | kyllä | Nissan Sunny | myytiin N14-Sunnyn farmariversiona |
| Y11 | ei | - |  |
| Y12 | ei | - |  |

Lähteet
-------

1. ↑  2009 Mitsubishi Lancer Cargo – a Preview *Indian Autos Blog*.  26.12.2008. Viitattu 3.9.2016. (englanniksi)

Aiheesta muualla
----------------

* Kuvia tai muita tiedostoja aiheesta **Nissan AD** Wikimedia Commonsissa

* Kuvia tai muita tiedostoja aiheesta **Nissan Wingroad** Wikimedia Commonsissa